To tyve brød i nat ind i en villa i Aalborg, men ejeren vågnede ved en alarm, og opdagede at der var tyve i huset. - Tyvene var på udkig efter stole, de nåede at tage fire stole med ud af huset, men ejeren løb efter dem, siger Per Vagn, vagtchef ved Nordjyllands Politi. De to tyve fik kun to af stolene med ind i bilen, der var en sølvgrå Audi A6, da de fik travlt med at slippe væk fra ejeren. - En af dem råber: "Lad os komme væk", siger Per Vagn. Ejeren af huset når at smadre venstre bagrude, inden bilen kører væk. Politiet opfordrer folk til at være opmærksomme på biler, der passer til signalementet, og som har en smadret bagrude i venstre side. Nordjyllands Politi kan kontaktes på 1-1-4.

Referat:
Det var tyvene, der blev overraskede, da de brød ind i en villa i Aalborg, da ejeren vågnede og jagtede dem.